कोरोना वायरस: 24 घंटे में 42982 नए मामले, अकेले केरल के 22414 केस
देश के कुल एक्टिव मामलों में लगभग 43 प्रतिशत हिस्सेदारी केरल की ही है, फिलहाल केरल में 176564 एक्टिव मामले हैं जो देशभर में किसी भी राज्य में आए सबसे अधिक केस हैं
नई दिल्ली। दक्षिण भारत के राज्य केरल में कोरोना के लगातार बढ़ते संक्रमण की वजह से देश में कोरोना वायरस के मामले कम होने का नाम नहीं ले रहे हैं। स्वास्थ्य मंत्रालय के अनुसार पिछले 24 घंटों के दौरान देशभर में कोरोना वायरस के 42982 नए मामले सामने आए हैं। 24 घंटों के दौरान देश में आए 42982 नए कोरोना मामलों में आधे से ज्यादा यानि 22414 केस अकेले केरल से ही हैं। केरल में कोरोना के लगातार बढ़ते मामलों की वजह से ही देश में कोरोना की तीसरी लहर की आशंका जताई जा रही है। स्वास्थ्य मंत्रालय के अनुसार देश में कोरोना वायरस के एक्टिव मामलों का आंकड़ा 4 लाख के ऊपर बना हुआ है, पिछले 24 घंटों के दौरान देश में कोरोना के एक्टिव मामलों में 723 की बढ़ोतरी हुई है और कुल एक्टिव मामलों का आंकड़ा 411076 दर्ज किया गया है। देश के कुल एक्टिव मामलों में लगभग 43 प्रतिशत हिस्सेदारी केरल की ही है, फिलहाल केरल में 176564 एक्टिव मामले हैं जो देशभर में किसी भी राज्य में आए सबसे अधिक केस हैं। देश में कोरोना की वजह से हुई मौतों की बात करें तो पिछले 24 घंटों के दौरान 533 लोगों की जान गई है और इसमें 108 मौतें अकेले केरल में ही हुई है। देश में कोरोना की वजह से अबतक 4.26 लाख से ज्यादा लोगों की जान जा चुकी है। हालांकि कोरोना के खिलाफ लड़ाई में वैक्सीन के टीकाकरण का अभियान भी तेज गति से आगे बढ़ रहा है और अबतक देश में 48.93 करोड़ लोगों को वैक्सीन मिल चुकी है, पिछले 24 घंटों के दौरान देश में 37.55 लाख लोगों को वैक्सीन दी गई है। देश में अबतक हुए कुल वैक्सिनेशन में 10.82 करोड़ लोगों को दोनों डोज मिल चुकी है जबकि 38.11 करोड़ को सिर्फ एक ही डोज मिली है।